দুই বছরের নিচে শিশুদের পাতলা পায়খানা মাঝেমধ্যেই হতে পারে। তবে  বছরের এই সময়টায় ডায়রিয়ার প্রকোপ অনেক বেড়ে যায়। এর মধ্যে ৬০ শতাংশই ভাইরাসজনিত (রোটা ভাইরাস)। এই ডায়রিয়া সাধারণত তিন থেকে নয় দিন পর্যন্ত থাকতে পারে। এরপর নিজে নিজেই ভালো হয়ে যায়, তেমন কোনো ওষুধেরও প্রয়োজন হয় না।  দিনে একবার বা দুবার শিশুদের পাতলা পায়খানা হলে, পায়খানা সবুজ রঙের হলে বা পায়খানার সঙ্গে মিউকাস গেলে মা-বাবা অনেক সময় ঘাবড়ে যান, চিকিৎসককে ফোন করেন বা সরাসরি তাঁর কাছে নিয়ে আসেন। জানতে চান কী ওষুধ দেবেন।  আসলে ২৪ ঘণ্টায় তিনবার বা এর বেশি পাতলা বা পানির মতো পায়খানা হলেই ডায়রিয়া বলা  হয়। পায়খানার সঙ্গে রক্ত গেলে বলা হয় আমাশয়। এ ছাড়া কখনো কখনো পায়খানায় সঙ্গে পিত গেলে পায়খানা গাড় সবুজ বর্ণের হতে পারে এবং পায়খানার সঙ্গে মিউকাসও যেতে পারে, এর জন্য চিন্তিত হওয়ার কিছু নেই। বেশির ভাগ সময় জীবাণু সংক্রমণের জন্য ডায়রিয়া হয় কিন্তু কখনো কখনো কোনো খাবারের অ্যালার্জি হলেও ডায়রিয়া হতে পারে।  আমাদের দেশে প্রতিবছর অনেক শিশু ডায়রিয়ায় আক্রান্ত হয় এবং পানিশূন্যতায় মারাও যায়। আমাদের শিশুদের অপুষ্টির প্রধান কারণও ডায়রিয়া।